**Pranešimas žiniasklaidai**

2025 balandžio 1 d.

**Naujas „Bitė Lietuva“ vadovas Arūnas Mickevičius pradeda eiti pareigas**

**Taip lengviau: greitasis skaitymas**

|  |
| --- |
| * **„Bitė Lietuva“ generalinio direktoriaus pareigas pradeda eiti Arūnas Mickevičius** * **Naujasis vadovas turi beveik 20 metų darbo „Bitė Group“ bendrovėse patirtį** * **Svarbiausiu prioritetu naujasis vadovas įvardina dar didesnės vertės klientams kūrimą** * **A. Mickevičius pakeitė iki šiol bendrovei trejus metus vadovavusį G. Butėną** |

**Bendrovei „Bitė Lietuva“ šiandien pradeda vadovauti Arūnas Mickevičius. Ilgametę patirtį telekomunikacijų sektoriuje sukaupęs vadovas trejus metus ėjo „Bite Latvija“ generalinio direktoriaus pareigas, rašoma pranešime žiniasklaidai.**

„Telekomunikacijos – kritinės svarbos verslas. Mūsų paslaugos kasdien įgalina kitus verslus, taip pat viešąsias organizacijas – nuo švietimo, sveikatos apsaugos, iki gynybos. „Bitė“ kartu su ryšių sektoriumi sudaro apie 4,5 proc. Lietuvos bendrojo vidaus produkto, tad esame svarbi šalies ekonomikos kraujotakos dalis. Šią atsakomybę nešame su atsakomybe bei pasididžiavimu“, – teigia A. Mickevičius, naujasis „Bitė Lietuva“ generalinis direktorius.

Naujasis „Bitė Lietuva“ vadovas sako, kad pagrindiniai bendrovės veiklos prioritetai išlieka tie patys – puikus klientų aptarnavimas, aukšta paslaugų kokybė, bene geriausias kainos ir kokybės santykis.

„Užtikrindami aktualias ir kokybiškas paslaugas, toliau didinsime vertę mūsų klientams. Ir toliau tęsime 100 mln. eurų investicijų programą į „Bitės“ ryšių tinklus ir paslaugų kokybę. Ir toliau prioritetu išliks naujos kartos 5G interneto plėtra šalyje. Taip pat reaguodami į rinkos poreikius investuosime į teikiamas paslaugas. Sieksime, kad kiekvienas klientas jaustų bene geriausią tarp konkurentų kokybės ir kainos santykį. Ir toliau puoselėsime pasaulinio lygio kultūrą, kurioje gera dirbti kiekvienam darbuotojui“, – prioritetus vardija A. Mickevičius.

Tarp naujojo vadovo prioritetų yra siekis geriau pažinti „Bitės“ klientus, dar labiau gerinti klientų patirtį, taip pat ir suteikiant jiems daugiau sprendimo laisvės geriau išnaudojant skaitmeninius sprendimus. Taip pat prioritetu vadovas laiko poreikį išryškinti prekės ženklo išskirtinumus.

Arūnas Mickevičius prie „Bitės“ komandos prisijungė prieš beveik du dešimtmečius. Pastaruosius trejus metus jis vadovavo „Bitė Group“ telekomunikacijų verslui Latvijoje. A. Mickevičiaus vadovavimo laikotarpiu „Bite Latvija“ pasiekė reikšmingų augimo rezultatų. Prieš tai A. Mickevičius daugiau kaip šešerius metus ėjo „Bitė Lietuva“ marketingo direktoriaus pareigas.

Daugiau kaip 20 metų „Bitė Lietuva“ dirbęs ir pastaruosius trejus metus įmonei vadovavęs Gintas Butėnas pasitraukia iš Grupės bei imsis naujų asmeninių projektų.

Nuo balandžio 1 d. „Bite Latvija“ taip pat turi naują generalinį direktorių – juo tapo „TV3 Group“ Latvijoje beveik penkerius metus vadovavęs Mindaugas Rakauskas. „TV3 Group Latvia“ vykdančiąja direktore paskirta Ginta Salmane, prieš tai ėjusi įmonės komercijos direktorės pareigas.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, [Jaunius.Spakauskas@bite.lt](mailto:Jaunius.Spakauskas@bite.lt)